钦定古今图书集成/明伦汇编/官常典/第189卷 > 费袆
## 钦定古今图书集成/明伦汇编/官常典/第189卷 > 费袆

按：《三国蜀志》本传：“袆字文伟，江夏𫑡人也。少孤，依族
父伯仁。伯仁姑，益州牧刘璋之母也。璋遣使迎仁，仁
将袆游学入蜀。会先主定蜀，袆遂留益土，与汝南许
叔龙、南郡董允齐名。时许靖丧子，允与袆欲共会其
葬所。允白父和请车，和遣开后鹿车给之。允有难载
之色，袆便从前先上。及至丧所，诸葛亮及诸贵人悉”
集，车乘甚鲜，允犹神色未泰，而袆晏然自若。持车人
还和问之，知其如此，乃谓允曰：“吾常疑汝于文伟优
劣未别也，而今而后，吾意了矣。”先主立太子，袆与允
俱为舍人，迁庶子。后主践位，为黄门侍郎。丞相亮南
征还，群寮于数十里逢迎，年位多在袆右，而亮特命
袆同载，由是众人莫不易观。亮以初从南归，以袆为
昭信校尉，使吴孙权。性既滑稽，嘲啁无方。诸葛恪、羊
衜等才博果辩，论难锋至，袆辞顺义笃，据理以答，终
不能屈。权甚器之，谓袆曰：“君天下淑德，必当股肱蜀
朝，恐不能数来也。”还迁为侍中。亮北住汉中，请袆为
参军，以奉使称旨，频烦至吴。建兴八年，转为中护军，
后又为司马。值军师魏延与长史杨仪相憎恶，每至
并坐争论，延或举刃拟仪，仪泣涕横集。袆常入其坐
间，谏喻分别。“终亮之世，各尽延、仪之用者，袆匡救之
力也。”亮卒，袆为后军师。顷之，代蒋琬为尚书令。琬自
汉中还涪，袆迁大将军、录尚书事。延熙七年，魏军次
于兴势，假袆节，率众往御之。光禄大夫来敏至袆许
别，求共围棋。于时羽檄交驰，人马擐甲，严驾已讫，袆
与敏留意对戏，色无厌倦。敏曰：“向聊观试君耳，君信
可人，必能办贼者也。”袆至，敌遂退。封成乡侯。琬固让
州职，袆复领益州刺史。袆当国功名略与琬比。十一
年出住汉中，自琬及袆，虽自身在外，庆赏威刑，皆遥
先谘断，然后乃行，其推任如此。后十四年夏，还成都。
成都望气者云，“都邑无宰相位”，故冬复北屯汉寿。延
熙十五年，命袆开府。十六年岁首大会，魏降人郭循
在坐，袆欢饮沈醉，为循手刃所害，谥曰敬侯。子丞嗣，
为黄门侍郎。丞弟恭，尚公主。袆长女配太子璿为妃。
按《注袆别传》曰：“孙权每别酌好酒以饮袆，视其已醉，
然后问以国事，并论当世”之务，辞难累至，袆辄辞以
醉，退而撰次所问，事事条答，无所遗失。权乃以手中
常所执宝刀赠之，袆答曰：“臣以不才，何以堪明命，然
刀所以讨不庭，禁暴乱者也。但愿大王勉建功业，同
奖汉室。臣虽暗弱，终不负东顾。”于时军国多事，公务
烦猥，袆识悟过人，每省读书记，举目暂视，已究其意
旨，其速数倍于人，终亦不忘。常以朝晡听事，其间接
纳宾客，饮食嬉戏，加之博奕，每尽人之欢，事亦不废董允代袆为尚书令，欲敩袆之所行，旬日之中，事多
愆滞。允乃叹曰：“人才力相悬，若此甚远，此非吾之所
及也。听事终日，犹有不暇尔。”袆雅性谦素，家不积财，
儿子皆令布衣素食，出入不从车骑，无异凡人。殷
基《通语》曰：“司马懿诛曹爽，袆设甲乙论，平其是非。”甲
以为曹爽兄弟，凡品庸人，苟以宗子枝属，得蒙顾命
之任，而骄奢僭逸，交非其人，私树朋党，谋以乱国。懿
奋诛讨，一朝殄尽，此所以称其任，副士民之望也。乙
以为懿感曹仲附己不一，岂爽与相干，事势不专，以
此阴成疵瑕，初无忠告侃尔之训，“一朝屠戮，谗其不
意，岂大人经国笃本之事乎？若爽信有谋主之心，大
逆已构，而发兵之日，更以芳委爽兄弟，懿父子从后，
闭门举兵，蹙而向芳，必无悉宁忠臣为君深虑之谓
乎！”以此推之，爽无大恶明矣。若懿以爽奢僭，废之，刑
之可也；灭其尺口，被以不义，绝子丹血食，及何晏子，
魏之亲甥，亦与同戮，为僭滥不当矣。